google/wiki40b huggingface dataset:
Albert Sulg

Albert Sulg (23. veebruar 1919 Tartu – 13. november 1995 Tallinn) oli eesti alpinist.
Ta on alpinistina osalenud kuuetuhandelise mäetipu esmavallutuses ja Eestist lähetatud alpinistide esmatõusus seitsmetuhandelisele tippu.
Ta oli 1985. aastal linastunud dokumentaalfilmi "Tallinna tipp" konsultant.

Haridustee ja töökäik

Ta õppis Tartu Poeglaste Gümnaasiumis.
1940. aastal lõpetas ta Eestis sõjakooli. Pärast Eesti okupeerimist NSV Liidu poolt mobiliseeriti ta Punaarmeesse.
Pärast sõda töötas kuni pensionile jäämiseni Tallinna Raadiotranslatsioonivõrgus montöörina.

Alpinism

1956. aastal läbisid 6 eesti matkasportlast Kaukasuses Baksani alpilaagris alpinismi õppeprogrammi ning tõusid 28. juunil Azau-Baši (3695 m) tippu.
1958. aastal vallutasid eestlased Elbruse (5642 m) mäetipu. Teiste seas käis tipus ka Albert Sulg.
1960. aastal võttis ta osa ekspeditsioonist Pamiiris Taga-Alai ahelikus. Selle käigus 30. juulil esmavallutati Hillar Kaalu juhtimisel 6211 meetri kõrgune seni veel vallutamata mäetipp. Tipp nimetati Estonia mäetipuks. Esmatõusjate seas tõusis tippu ka Albert Sulg. See oli eestlaste esimene kõrgtõus.
1962. aastal tõusis ta koos Peeter Varepi ja Hillar Kaaluga Almatõ lähistel Tian Shanis Tšekisti mäetippu marsruudil, mida klassifitseeritakse Vene süsteemi järgi raskuskategooriasse 5A. See oli eesti  alpinistide esimene 5A-kategooria marsruudi läbimine.
1965. aastal võttis ta osa Pamiiri ekspeditsioonist Lenini mäetipule (7134 m) ja tõusis koos kaaslastega Heino Paltseri juhtimisel selle tippu. See oli Eestist lähetatud alpinistide esimene tipputõus seitsmetuhandelisele.
Cabernet Sauvignon

"Cabernet Sauvignon" on Bordeaux' viinamarjasort, mida kasvatatakse kõikides veinimaades. See on kõige tuntum punane viinamari maailmas.
"Cabernet Sauvignon" on suguluses teistegi Cabernet-nimeliste viinamarjasortidega (näiteks "Cabernet Franc"). Et ta on sellenimelistest tuntuim, levinuim ja populaarseim, peetakse Cabernet'dest kõneldes silmas siiski eelkõige "Cabernet Sauvignoni" (või sellest valmistatud veine).

Veinid

Kõige kuulsamad Cabernet'd on Bordeaux' kõrval pärit Toscanast, Californiast, Tšiilist, Katalooniast, Austraaliast ja Lõuna-Aafrikast. 
Bordeaux's kasutatakse "Cabernet Sauvignoni" eelkõige Médoci piirkonna veinides. Prantsusmaal segatakse veini valmistamisel "Cabernet Sauvignoni" reeglina teiste sortidega, teistes maades aga toodetakse sellest tihti ka sordiveine.
Sillak

Sillak on perekonnanimi.
Christoph Haberland

Christoph Haberland (läti Kristofs Hāberlands; 1. jaanuar 1750 Riia – 7. märts 1803 Riia) oli baltisaksa päritolu arhitekt. 
Christoph Haberland alustas õpinguid 1765. aastal Riias oma ehitusmeistrist isa juures ning jätkas õppimist Berliinis ja Dresdenis. Aastatel 1789–1797 oli ta Riia linna ehitusmeister. 
Haberlandi peetakse üheks varaklassitsistliku suuna teerajajaks Baltimaades. Christoph Haberlandi hoonetes põimuvad harmooniliselt hilisbarokk ja klassitsism. 
Christoph Haberland rekonstrueeris aastatel 1778–1783 Riia toomkloostri ristikäigu idatiiva ning ehitas kapiitlisaali peale linnaraamatukogu, kus praegu tegutseb Riia Ajaloo- ja Meremuuseum.
Tema projekteeritud on Riias Ruthenbergi ja Cruse maja, lisaks hooned Cēsises, Liepājas ja Valmieras ning mitmed mõisad. 
Ka Haberlandi projekteeritud kirikud olid uudse vormiga – valdavalt võlvimata ning liigendamata ovaalse põhiplaaniga. Tema projekteeritud on muu hulgas Alūksne kirik (1781–1788). Eestis on tema töödest teada Valga Jaani kirik (1787– pühitsetud 3.septembril1816) ja Võru Katariina kirik (projekt 1780; pühitsetud 1793).
Ta lõi Riias kohaliku linnapaleeliku elamutüübi, milles olid ühendatud varaklassitsistlik fassaad ja otstarbekas ruumiplaneering. Stiili analüüsides on järeldatud, et Haberlandi projekteeritud on ka elamu Pärnus Uue ja Pühavaimu tänava nurgal.
Antarktiline kliimavööde

Antarktiline kliimavööde on lõunapoolkeral asuv põhikliimavööde, kus aasta läbi valitseb antarktiline õhumass. Sellele kliimavöötmele on iseloomulikud väga madalad õhutemperatuurid (21. juulil 1983 registreeriti  Antarktise polaarjaamas Vostok maailma madalaim õhutemperatuur –89,2 °C) ja väga väike sademete hulk. Aasta läbi puhuvad pooluse piirkonnast lähtuvad tugevad (kuni 320 km/h) kagutuuled. Esineb polaaröö ja polaarpäev.
Antarktiline kliimavööde hõlmab suurema osa Antarktikast. Selle põhjapiiriks loetakse juuli keskmise temperatuuri +5 °C samatemperatuurijoont.
Typhlopinae

Levila

Need maod elavad Ameerikas.
Napoli

Haridus ja teadus

Napolis on 1224. aastal asutatud Napoli Ülikool ja 1872 asutatud Napoli bioloogiajaam.

Sport

Linnas tegutseb jalgpalliklubi SSC Napoli, kelle kodustaadion on Stadio San Paolo.
Simon Ammann

Maailma karikavõistlustel

Simon Ammann on osalenud (seisuga 20. jaanuar 2015) 325 MK-etapil ja jõudnud esikolmikusse 78 korral, neist 23 etappi on ta võitnud.
Heidi Rohi

Heidi Rohi (sündinud 23. mail 1966 Haapsalus) on eesti vehkleja (epee).
Ta on õppinud Haapsalu 1. Keskkoolis, lõpetas aastal 1984 Moskva 9. spordiinternaatkooli ja aastal 2005 Kõrgkooli "I Studium".
Ta hakkas vehklemist harrastama Haapsalu Spordikoolis aastal 1977 Laine Küttimi ja Endel Nelise juhendamisel, aastatel 1996–2007 treenis Peeter Nelise käe all.
Wabashi maakond (Indiana)

Wabashi maakond (Wabash County) on maakond USA-s Indiana osariigis. Geograafilised koordinaadid on 40°85' N, 85°79' W.
Maakonna halduskeskus ja suurim linn on Wabash.
Maakonna pindala on 1090 km². Veepindala on 22 km².
Elanike arv oli 2010. aasta rahvaloenduse järgi 32 888. Aastal 2000 oli elanikke 34 960.

Ajalugu

Wabashi maakond moodustati 2. veebruaril 1832 Cassi ja Granti maakonna osadest. Maakond sai nime Wabashi jõe järgi.

Kiilma

Wabashi maakonna külmim kuu on jaanuar, kui keskmine temperatuur −10 °C (−14 °F), soojem kuu on juuli 28 °C (83 °F). Külmarekord on −31 °C (−24 °F), mis on mõõdetud 1985. aasta jaanuaris ja soojarekord on 39 °C (103 °F), mis on mõõdetud 1988. aasta juunis. Keskmine sajuhulk veebruaris on 48 miilimeetrit ja juuni keskmine sajuhulk on 107 millimeetrit.
Wittmar

Asse

Mitusada aastat kaevandati soola Asses, väikeses mäestikus Wolfenbütteli kreisis. Ühte nendest kaevandustest, Schacht Asse II, kasutatakse nüüd meditsiinis ja tuumaelektrijaamades toodetud madala- ja keskmise-liigiliste radioaktiivsete jäätmete ladustamiseks.
Battlefield Vietnam

Mängu sisu

"Battlefield Vietnam" sarnaneb mängija ülesannetelt üsnagi "Battlefield 1942-ga". Enamikul kaartidel on ülesandeks vallutada vastaste kontrollpunktid, mis lubavad meeskonna liikmetel mobiilsemalt kaardil orienteeruda ning annavad meeskonna kasutusse rohkem sõidukeid. Nagu teistes Battlefieldi mängudes, on ka Vietnamis oluline roll "piletisüsteemil", mis määrab tihti võitja ja kaotaja. 
Mängu ühe osapoole moodustavad Ameerika Ühendriigid, esindatud merejalaväe, maaväe ja mereväega, ja Lõuna-Vietnam, esindatud Vietnami Vabariigi armeega, ning vastasteks Põhja-Vietnam, esindatud Việt Cộngiga.
Mäng sisaldab ka palju ajaloolisi relvi ja sõidukeid, näiteks AH-1 Cobra, Mil Mi-8 & Huey helikopterid, F-4 Phantom II, MiG-17, MiG-21 hävituslennukid, M551 Sheridan, M48 Patton, T-54 tankid jne. Mängus on kasutatud mitut ajastukohast laulu.

Modifikatsioonid

Mängule on loodud mitu modifikatsiooni, neist üks, mille on välja töötanud mängu loojad ise, kannab nime "Battlefield: Vietnam World War II Mod". Modifikatsioon koosneb "Battlefield 1942 kaartidest", mida on graafiliselt uuendatud. Samuti on lisatud uusi relvi, näiteks leegiheitja ja miinipilduja. Üks populaarsemaid kogukonna loodud modifikatsioone on "Battlefield Balkans 1992-1995", mis käsitleb Jugoslaavia sõdu. Mängija saab valida neis sõdades kasutatud relvade ja fraktsioonide vahel, näiteks Bosnia, Horvaatia, Serbia ja Jugoslaavia armeed. Lisaks saab mängida Bosnia mudžahiidina ja Horvaatia Kaitsenõukogu liikmena.

Kriitikute hinnangud

Ülevaadete kataloog Metacriticu järgi on "üldiselt soosivad" hinnangud, kogudes 84 punkti 100-st 48 ülevaate põhjal.
Christoffer Andersson

Christoffer Andersson (sündinud 22. oktoobril 1978) on Rootsi jalgpallur. Ta mängib Helsingborgis.
Kämmerei

Kämmerei oli Tallinna rae juures tegutsenud ametkond, mis korraldas linna rahaasju.
Ametkonna moodustasid Tallinna rae liikmete seast välja valitud arvehärrad (saksa Kämmerer).
Ametkonna ülesannete sekka kuulus ka Tallinna turupoodide (nt lihakarnid, kingsepapoed) ehitamine, haldamine ja soovijaile rentimine.
Michael Jeter

Michael Jeter (26. august 1952 Lawrenceburg, Tennessee – 30. märts 2003 Los Angeles, California) oli USA näitleja.
Melanie Klein

Elukäik

Melanie Kleini isa oli Ukraina päritolu juut ja ema pärit Slovakkiast. Lapsena soovis Melanie saada arstiks, aga 16-aastaselt otsustas õppida psühhiaatrilist meditsiini. Kui Melanie 17-aastaselt tutvus Arthur Stevan Kleiniga, jäid õpingud tagaplaanile. Mõne aasta pärast nad abiellusid.
Pärast teise lapse sündi süvenes Melanie ärevus ja depressioon. 1914. aastal pärast kolmanda (ja viimase) lapse sündi alustas ta psühhoanalüüsi Ungari terapeudi Sándor Ferenczi juures. Sándor Ferencz oli Sigmund Freudi hea tuttav ja õpilane. Tema juures suutis Melanie esimest korda rääkida oma emotsionaalsetest kogemustest. Pärast Freudi raamatu "Unenägude tõlgendamine" ("Über den Traum", 1901) lugemist, oli Klein tugevasti haaratud psühhoanalüüsist ja Freudi mõttemaailmast. Melanie Klein kuulis 1918. aastal Ungaris, psühhoanalüüsi kongressil, Freudi kõnelemas. 1921. aastal kolis Klein Berliini ja alustas psühhoanalüüsi õpinguid Karl Abrahami käe all. Paar aastat hiljem hakkas ta tegema esimest lapsepsühhoanalüüsi. 1926. aastal kutsus Briti psühhoanalüütik Ernest Jones Kleini Londonisse, kus ta töötas oma surmani.
Biomeditsiinitehnika

Biomeditsiinitehnika ehk biotehnika (inglise biomedical engineering, bioengineering) on tehnikateaduste rakendamine meditsiinis ja bioloogias.
Biomeditsiinitehnika valdkonda kuuluvad näiteks ultraheliuuringute tulemuste esitused arvuti ekraanil ja tehiselundite ning proteeside loomine.
Tänapäeva biomeditsiinitehnika põhineb suures osas elektroonika ja infotehnoloogia laialdasele kasutamisele. Vastavalt on elektroonikas olemas spetsialiseerumise meditsiinielektroonika või biomeditsiinielektroonika haru.
Meditsiinifüüsikat käsitletakse tihti eraldi või ka biomeditsiinitehnika ühe haruna.
Laiemalt võttes kuuluvad biomeditsiinitehnika alla kõik bioloogias ja meditsiinis kasutatavad seadmed (meditsiiniseadmed).
Terminina pole "biotehnika" eesti erialases keeleruumis levinud, küll aga on kasutusel termin biotehnoloogia.
Sacco di Roma

Sacco di Roma (itaalia keeles: Rooma rüüste, riisumine) oli Rooma rüüstamine Saksa palgasõdurite poolt 1527. aastal, Cognaci liiga sõjas.
Et keiser Karl V ei suutnud palgasõduritele palka maksta, siis muutusid nad kontrollimatuks ja otsustasid oma sissetulekuid alternatiivsetel viisidel kasvatada. Ka nende juhid Georg von Frundsberg ja konnetaabel Charles de Bourbon ei suutnud neid endale allutada ja pidid tegema seda, mida enamik nõudis. Nii asusid nad keisri käsu vastaselt Roomat piirama ja kui Bourbon hukkus, muutusid palgasõdurid, kellest suur osa olid pealegi veel protestandid, täiesti kontrollimatuks.
Nad vallutasid Rooma ja rüüstasid seda mitu päeva. Paavst jõudis hädavaevu oma kindlusse põgeneda ja vaatas abitult hävingut pealt. Karl V mainele mõjus see "intsident" väga negatiivselt, ehkki ta selle väga karmilt hukka mõistis.
Ubja mõis

Ubja mõis (saksa keeles Ubbia, Ubja) oli Kohala mõis kõrvalmõis Rakvere kihelkonnas Virumaal.
Mõis rajati 1875 Uhtna mõisast eraldatud alast.
Gulafjorden

Gulafjorden on fjord Norras Sogn og Fjordane maakonnas Guleni vallas.
Fjord asub Sognefjordenist lõuna pool. Selle geograafilised koordinaadid on 60° 57′ 54.997″ N, 5° 2′ 53.585″ E.
Gulafjorden ulatub umbes 8 km pikkuselt läänest itta. Ta jaguneb kolmeks haruks; lõuna suunas hargneb Eidsfjorden, põhja suunas Nordgulfjorden ja ida suunas Austgulfjorden.
Gulafjordeni suudmes asub Fonna saar. Fjordi põhjakaldal asub Guleni valla keskus Eivindvik.
Fjordis on mitu lõhekasvandust.
Metsmesindus

Metsmesindus ehk metsamesindus on mee korjamine puuõõnsustes pesitsevatelt mesilastelt.
Ajalooliselt kujutab metsmesindus endast üleminekuvormi meejahilt tarumesindusele.
Metsmesinduse puhul kasutatakse kasvavaid puid, mille puuõõnsus on suuremaks uuristatud või tehislik. Puud võivad olla talude ligidal ning sülemeid võidakse neisse ka inimese poolt paigutada. Selliseid puid on kutsutud mesipuudeks või tarupuudeks. Tavaliselt märgistas iga talu oma tarupuu peremärgiga.
Eestis hakkas metsmesindus aeglaselt asenduma kodumesindusega 16. sajandil, kadudes kasutuselt valdavalt 19. sajandil. Väga üksikuis kohtades jätkus see ka 20. sajandil. Eesti metsmesinduse ajaloo uurija Ferdinand Linnus leidis kasutusel olevaid tarupuid (tarupettäid) 1920. aastail Lõuna-Eestis. Üksikuid kasutusel olnud tarumände on leidunud Kaika ja Ähijärve külades veel 20. sajandi teisel poolel.
Nicola Abbagnano

Nicola Abbagnano [nik'oola abbanj'aano] (15. juuli 1901 Salerno – 9. september 1990 Milano) oli itaalia eksistentsialistlik filosoof.

Elulugu

Ta oli Antonio Alotta õpilane.
Alates 1936. aastast oli ta Torino Ülikooli professor.

Eksistentsialism

Abbagnani arendas välja eksistentsialismi algupärase versiooni.
Abbagnano järgi on eksistents olemise otsing. Eksistentsiaalsed otsused on katse leida olevikus mineviku ja tuleviku ühtsust.
Abbagnano järgi on kõik senised eksistentsialismi vormid "negatiivse eksistentsialismi" variandid: võimalikkuse asemel on neis võimatus või siis potentsiaalsus, mis on determineeritavus. Selle asemele pakub ta transtsendentaalsel võimalikkusel põhineva "positiivse eksistentsialismi". Eksistents ei vaja mingit piiritlevat "horisonti", sest eksistents on iseenda horisont, iseenda olemisvõimalikkus. Eksistents avaldub kohustuses (impegno), otsuses (decisione), valikus (scelta) ja ustavuses (fedeltà), mis on eksistentsiaalsed, mittesubjektiivsed moodused. Eksistents on nende mooduste ühtsus. Eksistents on "transtsendentne". Eksistents on Abbagnano järgi püsiv suhe olemisega, nii et eksistentsiaalsed aktid transtsendeerivad olemisse. Seetõttu on eksistents "reaalne", mitte abstraktne.

Filosoofia ajalugu

Abbagnano on uurinud keskaja, renessansi ja uusaja filosoofiat ning andnud välja filosoofia sõnastiku.
Kähri vald

Kähri vald (saksa keeles Heimadra) oli vald Võrumaal Põlva kihelkonnas.
Vald eksisteeris 1866–1934.
Valla alal asus Kähri mõis.
Astrid Pirn

Astrid Pirn (4. september 1929 Tartu – 10. mai 2003 Saaremaa) oli eesti näitleja.
Astrid Pirn lõpetas 1947. aastal Tartu 3. Keskkooli ja 1951. aastal Eesti Riikliku Teatriinstituudi. Töötas 1951 Kuressaare Teatri ja 1953–1963 Endla näitlejana. Oli 1969–1984 Tallinnas Rahvaloomingu ja Kultuuritöö Teaduslikus Metoodikakeskuses metoodik. Astrid Pirn kirjutas ka dramatiseeringuid, laulutekste ja Villem Kapi ooperi "Lembitu" libreto.
Galilei protsess

Galilei protsess oli 1610. aasta paiku alanud sündmuste jada, mille käigus Galileo Galilei, kes pooldas Mikołaj Koperniku heliotsentristlikku astronoomiat, sattus konflikti aristotelliku maailmavaatega, mida toetas katoliku kirik.
1610. aastal avaldas Galilei raamatu "Sidereus Nuncius" ("Täheteataja"), mis kirjeldas tema uue teleskoobiga tehtud üllatavaid avastusi. Need ja teisedki avastused paljastasid tõsised raskused senise teadusliku arusaamaga universumi ehitusest, tekitades huvi uute teooriate vastu nagu Koperniku heliotsentrism, mille too oli avaldanud raamatus "De revolutionibus orbium coelestium" 1543. aastal.
Paljud teadlased ründasid teooriat, kuna see oli vastuolus nii Aristotelese maailmamudeli kui ka pühakirjaga. Galilei osalus teoloogiat, astronoomiat ja filosoofiat hõlmanud poleemikas viis inkvisitsioonikohtus 1633. aastal tema süüdimõistmiseni ketserluses. Süüalune mõisteti eluaegsesse vangistusse, mis tegelikkuses kujunes mitte eriti rangeks koduarestiks.
Ehkki legendi järgi olevat Galilei inkvisitsioonikohtust lahkudes pomisenud endale kindlaks jäädes "Eppur si muove" ("Ta liigub siiski"), ei ole sel lool teadaolevalt kindlat alust.
Vaike Hang

Vaike Hang (sündinud 26. augustil 1932 Männikuste külas Tõstamaa vallas) on eesti looduskaitsetegelane, teadusajaloolane ja harrastusetnograaf.
Ta lõpetas Tartu Riikliku Ülikooli 1956. aastal geoloogina.  
Ta on töötanud pikka aega Eesti Teaduste Akadeemia Looduskaitse Komisjoni teadussekretärina.
Vaike Hang on põhjalikult uurinud Tõstamaa valla kõigi talude ajalugu.
Halastus

Halastus on omakasupüüdmatu abi hädas olijale. Seda ajendab enamasti kaastunne.
Jaan Sööt

Jaan Sööt (sündinud 26. septembril 1964 Tartus) on eesti muusik.
Ta on tuntud peamiselt ansambli Jäääär eestvedajana, kuid on osalenud ka ansamblites Jääboiler (kahekesi InBoiliga), Lindpriid, Pantokraator, L'Dorado, Helena Wanje jmt.
Sööt sündis Tartus, kuid kooliteed käis Põlvas, kus lõpetas ka keskkooli. Ta õppis Tallinna Riiklikus Konservatooriumis muusikapedagoogikat, kuid ei lõpetanud. Seejärel jätkas Sööt õpinguid Heino Elleri nimelises Tartu Muusikakoolis, kus õppis muusikateooriat ja muusikaajalugu.
Pärast kooli lõpetamist töötas ta kolm aastat Eesti Rahva Muuseumi vanemteadurina. Aastail 1994–2000 oli Sööt Viljandi Kultuuriakadeemia muusikaosakonna õpetaja. Alates 2004. aastast oli Sööt aastaid Pärnu Sütevaka Humanitaargümnaasiumi kitarriõpetaja.

Isiklikku

Ta on olnud kolm korda abielus ning tal on viis last.
Tema ema on muusikapedagoog Ülle-Liis Sööt.
Tartumaa Arendusselts

Tartumaa Arendusselts on Tartu maakonnas tegutsev mittetulundusühing. Põhikirja järgi on ühingu tegevuse põhieesmärk  "kohaliku elu arendamine tuginedes avaliku, era- ja kolmanda sektori koostööle. Ühing on üks LEADERi tegevusgruppe Eestis.
Ühingusse kuulub 38 ettevõtet ja 53 mittetulundussektori esindajat.
Leeltserahu

Leeltserahu (ka Leeltse rahu) on madalik Liivi lahes, 5 km Leeltseninast idakagus.
Veepeegli pindala on umbes 1,4 km².
Vähim sügavus on 0,8 m.
Leeltserahu keskkonnaregistri kood on VEE3404000.
Ford T

Ford T (Ford Model T, tuntud ka kui Tin Lizzie (Pleki-Liisu) ja T) oli Fordi autotehase poolt aastatel 1908–1927 toodetud automudel. Kuni 1913. aastani sai autot tellida erinevais värvitoonides, sestpeale kuni aastani 1925 oli saadaval üksnes kiiresti kuivav must ahjuemail. Sellest tuleneb ka Henry Fordi kuulus väljend: "Te võite valida ükskõik millise värvi, tingimusel, et te valite musta"). Tollal kiiresti arenevad nitroemailid võimaldasid kahel viimasel aastal taas värvilisi autosid toota. Mudelit toodeti lihtsatest töökindlatest detailidest üle 15 miljoni eksemplari. See arv ületati alles 1972. aasta 17. veebruaril, mil Volkswagen ehitas oma 15 007 034. põrnika.
1999. aastal Sajandi Auto valimisel kuulutati Ford T sajandi autoks, kui ta 742 punktiga edestas Mini, Citroen DS, Volkswagen "põrnikat" ja Porsche 911.
Matsalu mõisa park

Matsalu mõisa park on kaitsealune park Pärnu maakonnas Lääneranna vallas Matsalu külas. Pargi pindala on 7,8 ha. Pargi geograafilised koordinaadid on 58° 44′ 1″ N, 23° 41′ 32″ E. Park jääb Matsalu rahvuspargi territooriumile. Pargis kasvab Eesti jämedaim ja kõrgeim harilik pöök. Ümbermõõt 325 cm (1,3 m kõrgusel).
Karl Pärna

Karl Pärna (27. veebruar 1904, Vara vald, Tartumaa – 1. juuli 1966, Tartu) oli Eesti geoloog ja geograaf.

Elulugu

Karl Pärna oli ehitustöölise poeg.
Lõpetas 1932 Tartu Õhtugümnaasiumi, 1939 Tartu Ülikooli matemaatika-loodusteaduskonna, 1940 TÜ juures didaktilis-metoodilise seminari kesk- ja kutsekooli maateaduse ja loodusloo õpetaja kutsega, loodusteaduste magister (1941, TÜ), väitekiri "Põhja-Harjumaa maa-asulastik II. Tallinnamaa asulastiku areng ja suhted teistesse maastiku komponentidesse" (väitekiri hävis sõjatules), geograafiakandidaat (kinnitatud 1947, TÜ), geoloogia-mineraloogiakandidaat (1962, TÜ), väitekiri "O геологии Балтийского приледникового озера и больших местных приледниковых озер на территории Эстонии". Oli 1935–38 Eesti Kirjanduse Seltsi kodu-uurimistoimkonna stipendiaadina uurimistööl Põhja- ja Lääne-Eestis, 1939–40 TÜ geograafia instituudi ajutine abijõud, 1940–44 (vaheaegadega) TÜ geograafia kateedri vanemlaborant ja ajutine tööjõud, 1944–46 tööpataljonis ja NKVD laagris, 1947–51 Eesti NSV TA Geoloogia Instituudi nooremteadur, 1951–66 Eesti Projekti geoloog-insener (Tartus), ühtlasi 1941 ja 1947 TÜ geograafia kateedri vanemlaborant, 1947–49 ja 1953–54 õppeülesande täitja, 1949–50 vanemõpetaja (0,5). Luges sissejuhatust füüsikalisse geograafiasse, geomorfoloogiat, geograafiliste väliuuringute metoodikat, pinnaseteadust, asulageograafiat jm.

Teadustöö

Karl Pärna uurimisvaldkonnad olid kvaternaarigeoloogia, pinnaseteadus ja asulageograafia. Tema peamisteks uurimisobjektideks olid jääpaisjärved ja Balti jääjärv Eestis, nende teke ja areng sõltuvalt mandrijää taandumisest ja glatsioisostaatilistest liikumistest, samuti hilisjääaegsed rannamoodustised. Ta tegutses ka ehitusgeoloogina. Kokku avaldas Pärna umbes 20 teadustrükist.
Nikolai Tover

Nikolai Tover (sündinud 29. mail 1982 Tallinnas) on Eesti allveesportlane.
Ta sai 2007. ja 2009. aasta maailmameistrivõistlustel 50 m sukeldumises pronksmedali.
2000–2015 on ta tulnud kiirusaladel 78 korda Eesti meistriks.
Retro FM

Retro FM (endine Raadio 3) on Sky Media raadiogruppi kuuluv Eesti kommertsraadiojaam, mis jõudis Raadio 3 nime all esimest korda eetrisse 16. mail 2005. Raadio 3 asus tööle senise Super FM European Hit Radio lainepikkusel. Saatekava sisu oli Eesti oludele ja kohaliku publiku maitsele kohandatud versioon AC- ehk Adult Contemporary formaadist, mis kujunes välja 1970. aastate lõpus USAs. Oma sihtrühmana määratles jaam 30–50-aastased aktiivsed eesti keelt kõnelevad raadiokuulajad.
Raadiojaamal on umbes 100 000 kuulajat (2010).
Alates 2013. aastast kannab raadiojaam nime Retro FM. Jaam on keskendunud 1980ndate ja 1990ndate populaarsematele poplugudele. Raadiojaamas on aktiivne eetriprogramm igal tööpäeval kella 6–10, hommikuprogrammi "Ärkamisaeg" juhib 2016. aasta meesraadiohääleks nimetatud Rauno Märks. Õhtuti lahutab kuulajate meelt saade "Kelguga koju", mida juhib vabariigi parim uudistelugeja Rain Kelk. Külalisena juhib saadet Kim Wilde, kelle muusikavalikut kuuleb laupäeva hommikuti. Viimase raadiouuringu (2018) järgi on Retro FM Tallinna ja Harjumaa kõige kuulatavam raadio ning üle Eesti on kuulajaid kokku 255 000.
Dubai metroo

Dubai metroo (araabia مترو دبي‎ Metrō Dubayy) on metroo Dubais.
Metroo on täielikult automatiseeritud. Guinnessi rekordite raamat tunnustab 75 km pikkust Dubai metroovõrku kui maailma pikimat täielikult automaatset metrood.
Esimene lõik kümne jaamaga avati 9. septembril 2009. Kahel esimesel päeval kasutas metrood rohkem kui 110 000 inimest, mis on peaaegu 10% Dubai rahvastikust. 9. veebruariks 2010 oli metrooga sõitnud miljon reisijat.
9. septembril 2011 avati teine metrooliin. Planeeritud on veel kolm liini, kuid nende ehitust ei ole alustatud.
Suuroja

Suuroja (ka Aabla oja) on oja Harjumaal Kuusalu vallas. Voolab Kiiu-Aabla ja Kolga-Aabla külas, suubub Kolga lahte. Jõe pikkus on 1,7 km, valgala pindala on 2,6 km².
Aabla oja keskkonnaregistri kood on VEE1080500.